余游侯伯壽思儒之間久矣而未識季長昨日見之夜歸作此寄之
作者：釋德洪
朝代：宋

paragraphs: 公家兄弟俱秀傑，人言不減河東薛。
鳳皇鸑鷟雖見之，聞有鵷雛更超絕。
周郎坐中見新作，天葩奇芬衆口愕。
君看氣焰遮縉紳，想見精神映臺閣。
我窮歲晚猶奔走，小邑那知有邂后。
堂堂合置明光宮，簿書堆中不宜有。
功名偶然耳是寄，故應隨流坎而止。
且置袖中批誥手，下簾絃歌聊爾耳。
此詩摹寫見標格，晴湖無風照春色。
滄海遺珠果見之，邵陽他日如彭澤。